Document ID: /roh_data/filtered/fineweb-2-filterrobots_roh.jsonl.gz/23621

Sin plaun federal represchenta il Tribunal federal la giudicativa: El è la dretgira suprema da la Svizra. Ultra da quai existan sin plaun federal il Tribunal penal federal, il Tribunal administrativ federal ed il Tribunal federal da patentas.
Il Tribunal federal
Il Tribunal federal è l'autoritad giudiziala suprema da la Svizra. El giuditgescha sco ultima instanza tut ils recurs cunter sentenzias da las dretgiras chantunalas supremas, dal Tribunal penal federal, dal Tribunal administrativ federal e dal Tribunal federal da patentas. Cun sias sentenzias procura il Tribunal federal ch'il dretg federal vegnia applitgà correctamain en il cas singul e ch'ils dretgs constituziunals da las burgaisas e dals burgais vegnian protegids.
Il Tribunal penal federal
La gronda part dals cas penals vegnan decidids en emprima instanza da las dretgiras chantunalas. Il Tribunal penal federal giuditgescha delicts cunter ils interess da la Confederaziun, delicts cun materias explosivas, cas transcunfinals da criminalitad economica, criminalitad organisada, corrupziun e lavada da daners sco er delicts che han in connex cun l'aviatica u cun material da guerra.
Il Tribunal administrativ federal
Il Tribunal administrativ federal decida davart recurs cunter ordinaziuns da las autoritads federalas. Las dumondas tematisadas èn per part socialmain u politicamain cuntraversas, per exempel en connex cun decisiuns da princip en il dretg d'asil ed en cas da gronds projects da traffic u d'infrastructura.
Il Tribunal administrativ federal
Il Tribunal federal da patentas
Invenziuns tecnicas, da las qualas il svilup chaschuna savens gronds custs, vegnan protegidas cun patentas ed èn uschia in bain giuridic prezius. Il Tribunal federal da patentas decida en cas da dispita, sche la protecziun tras ina patenta po vegnir pretendida per in nov svilup tecnic e sche dretgs da patenta èn vegnids violads. Il Tribunal federal da patentas decida per exempel er, tgi ch'è la possessura legala u il possessur legal d'ina patenta u co ch'ina patenta dastga vegnir duvrada en il rom d'ina licenza.